Diari Oficial de la Generalitat Valenciana


Sumari del DOGV 4741, del 28-04-2004 (2004/3375)

RESOLUCIÓ de 30 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre el Ministeri d'Administracions Públiques i la Generalitat Valenciana, per al desenvolupament de plans de formació contínua, acollits al III Acord de Formació Contínua en les Administracions Públiques de l'11 de gener de 2001.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4741

Data del DOGV
:   28-04-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/3375


Data del document
:   30-03-2004

Organisme emissor
:   Conselleria de Presidència

Tipus de document
:   Resolució

Descriptors 

:   * formació professional
    * administració central
    * cooperació administrativa

RESOLUCIÓ de 30 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre el Ministeri d'Administracions Públiques i la Generalitat Valenciana, per al desenvolupament de plans de formació contínua, acollits al III Acord de Formació Contínua en les Administracions Públiques de l'11 de gener de 2001. [2004/F3375]
  
Subscrit, després de la tramitació prèvia reglamentària, entre el Ministeri d'Administracions Públiques i la Generalitat Valenciana, el 9 de maig de 2003, un conveni de col·laboració per al desenvolupament de plans de formació contínua, acollits al III Acord de Formació Contínua en les Administracions Públiques de l'11 de gener de 2001, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 059/2004, i que figura com a annex d'esta resolució.
  
València, 30 de març de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre el Ministeri d'Administracions Públiques i la Generalitat Valenciana, per al desenvolupament de plans de formació contínua, acollits al III Acord de Formació Contínua en les Administracions Públiques de l'11 de gener de 2001
  
Madrid, 9 de maig de 2003
  
Reunits
  
D'una banda: Javier Arenas Bocanegra, com a ministre d'Administracions Públiques i en virtut de la competència conferida per l'Acord del Consell de Ministres de 3 de juliol de 1998, publicat per la Resolució de 8 de juliol de 1998, de la Secretaria d'Estat per a les Administracions Territorials i de la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
I, de l'altra: Carlos González Cepeda, conseller de Justícia i Administracions Públiques de la Generalitat Valenciana, que actua en nom i representació d'esta, en virtut de la facultat atorgada pel Govern Valencià en la reunió d'1 d'abril de 2003.
  
Ambdues parts es reconeixen plena competència i capacitat per a signar el present Conveni de Col·laboració i
  
Exposen
  
Primer. L'article 149.1.18a de la Constitució reserva a l'Estat competència exclusiva sobre les bases de règim jurídic de les administracions públiques, que en tot cas garantiran als administrats un tractament comú davant d'elles.
  
D'acord amb això i conforme al que establix l'Estatut d'Autonomia de la Comunitat Valenciana, correspon a la Generalitat Valenciana, en el marc de la regulació general de l'Estat, el desenvolupament legislatiu i l'execució, en matèria de règim jurídic de l'administració de la Generalitat Valenciana.
  
Segon. Que la Comissió General per a la Formació Contínua, és l'òrgan de composició paritària a què correspon ordenar la Formació Contínua en les Administracions Públiques.
  
I és competència especial d'esta Comissió acordar la distribució dels fons disponibles per al finançament dels plans de formació contínua.
  
Tercer. La disposició addicional 21 de la Llei de Pressuposts Generals de l'Estat per a 2003 i l'Acord Tripartit sobre Formació Contínua, de 19 de desembre de 2000, articulen el finançament de la formació contínua en les administracions públiques per al present exercici.
  
L'import corresponent serà transferit des de l'Institut Nacional d'Ocupació a l'Institut Nacional d'Administració Pública, d'acord amb el que establix l'article 5.1 de l'Acord Tripartit sobre Formació Contínua, de 19 de desembre de 2000.
  
Quart. Que la Comissió de Formació Contínua de la Generalitat Valenciana aprova el Pla de Formació Contínua, promogut per la Generalitat Valenciana, i el tramet a la Comissió General per a la Formació Contínua, per a la seua consideració en el marc dels criteris establits en el III AFCAP.
  
Cinqué. Que una vegada aprovat definitivament el Pla de Formació Contínua, promogut per la Generalitat Valenciana, i d'acord amb el que preveu el III Acord de Formació Contínua en les Administracions Públiques, de l'11 de gener de 2001, dit Pla serà desenvolupat segons el que disposa l'Orde Ministerial de l'11 de gener de 2001, per la qual s'aproven les bases reguladores per al desenvolupament de plans de formació en el marc del III Acord de Formació Contínua en les Administracions Públiques, de l'11 de gener de 2001, i en el present Conveni de Col·laboració.
  
Sisé. Que la Generalitat Valenciana, una vegada aprovat el seu pla de formació per la Comissió General per a la Formació Contínua, podrà sol·licitar a esta Comissió modificacions a dit Pla, havent d'entendre's per modificació una alteració substancial en el pressupost o contingut del pla de formació, referit a la substitució o incorporació d'accions formatives no previstes en el pla de formació inicial o adaptat. En cap cas no es considerarà modificació la reincorporació d'accions formatives contemplades en el pla inicial. Les sol·licituds de modificació hauran de trametre's, abans de la data límit del 15 de novembre, a la Secretaria de la Comissió General per a la Formació Contínua.
  
Per la qual cosa les parts acorden subscriure el present Conveni de Col·laboració, d'acord amb les següents:
  
Clàusules
  
Primera. Objecte del conveni
  
El present Conveni té per objecte establir la col·laboració entre el Ministeri d'Administracions Públiques i la Generalitat Valenciana, representada per la Conselleria de Justícia i Administracions Públiques, per al desenvolupament de plans de formació contínua, acollits al III Acord de Formació Contínua en les Administracions Públiques.
  
Segona. Àmbit d'aplicació
  
L'àmbit del Conveni s'estén a la Generalitat Valenciana i podrà afectar els empleats públics que presten els seus servicis en el territori de la Comunitat Autònoma de València, la participació dels quals estiga prevista en el Pla de Formació.
  
Tercera. Finançament del pla
  
El Ministeri d'Administracions Públiques, a través de l'Institut Nacional d'Administració Pública, mitjançant Resolució del director de l'INAP i en exercici de les competències en matèria pressupostària que li atribuïx el Reial Decret 1661/2000, de 29 de setembre, i a càrrec del seu pressupost, finançarà el Pla de Formació Contínua objecte del present Conveni, amb un import de 2.718.708,07 euros. Es procedirà a posar a disposició de les entitats promotores designades per la Generalitat Valenciana, d'una sola vegada i després de la signatura del present Conveni, els imports dels plans de formació aprovats de conformitat amb els terminis d'execució previstos en el corresponent pla de formació contínua, d'acord amb el que establix l'article 2.3 de l'Orde Ministerial, de l'11 de gener de 2001.
  
Quarta. Destinació dels fons
  
L'entitat promotora destinarà els fons lliurats per l'Institut Nacional d'Administració Pública a les despeses corresponents a l'execució i desenvolupament de les accions formatives, previstes en el Pla de Formació Contínua aprovat.
  
Cinquena. Entitat promotora
  
L'entitat promotora, a què es referix la clàusula anterior, serà la que designe el conseller de la comunitat autònoma, signatari del present Conveni.
  
Sisena. Seguiment del conveni
  
El seguiment del present Conveni correspon a la Comissió General per a la Formació Contínua, sense perjudici del que preveu l'article 17 del III Acord de Formació Contínua en les Administracions Públiques.
  
Setena. Resolució dels conflictes
  
El present conveni té naturalesa administrativa i per al seu desplegament i interpretació regirà l'ordenament jurídic administratiu, amb submissió expressa de les parts a la jurisdicció contenciosa administrativa en cas de conflictes. En tot cas i de conformitat amb l'article 3.2 del Text Refós de la Llei de Contractes de les Administracions Públiques, aprovada pel Reial Decret Legislatiu 2/2000, de 16 de juny, els dubtes o els buits que pogueres succeir en la interpretació o execució d'este conveni, seran resols en aplicació dels principis continguts en l'esmentada Llei.
  
Vuitena. Acreditació de l'activitat
  
La Generalitat Valenciana acreditarà la realització de l'activitat, d'acord amb el que preveu la Llei General Pressupostària.
  
Novena. Comprovació i control dels fons
  
D'acord amb el que establix el paràgraf segon de l'article 4.5, de l'Orde Ministerial de l'11 de gener de 2001, per la qual s'aproven les bases reguladores per al desenvolupament de plans de formació en el marc del III AFCAP, les actuacions de comprovació de la gestió dels fons previstos en la clàusula tercera d'este Conveni i les de control financer, seran dutes a terme pels òrgans competents a l'efecte de la comunitat autònoma.
  
Desena. Vigència del conveni
  
Este Conveni tindrà vigència durant l'exercici pressupostari de 2003.
  
I en prova de conformitat signen el present Conveni en dos exemplars exemplar, i se'n queda un en poder de cada part, en el lloc i la data dalt indicats.
  
El ministre d'Administracions Públiques: Javier Arenas Bocanegra.
  
El conseller de Justícia i Administracions Públiques: Carlos González Cepeda.